Stimorol Original -purkkatyynyjä.
Stimorolin graafisin tunnuksin varustettu reppu.
**Stimorol** on alun perin tanskalainen vuonna 1956 markkinoille tuotu purukumimerkki. Sitä valmistetaan kymmeninä maku- ja pakkausvaihtoehtoina eri puolille maailmaa. Alun perin Stimorol sisälsi sokeria, kunnes vuonna 1979 lanseerattiin sokeriton vaihtoehto. Pohjoismaissa myydyn sokerittoman Stimorol Originalin makeutusaineita ovat nykyisin sorbitoli, isomalti, maltitoli ja maltitolisiirappi, aspartaami ja asesulfaami K.

Vuonna 1915 perustettu Dandy-yhtiö, aiemmin nimillä Vejle Caramel- og Tabletfabrik ja Dansk Tyggegummi Fabrik, toi Stimorol-purukumin markkinoille vuonna 1956. Sitä markkinoitiin aluksi vain Pohjoismaissa, myös Suomessa. 

Heti Neuvostoliiton romahduksen jälkeen Stimorol laajentui onnistuneesti Venäjän vapautuneille markkinoille ja saavutti siellä oman arvionsa mukaan pian noin 50 prosentin markkinaosuuden, kakkosena Wrigley’s. Venäjästä tuli näin Stimorolin suurin markkina-alue. Dandy-yritys pyrki siirtämään tuotantoaan Venäjälle, mutta törmäsi 1990-luvun puolivälissä venäläisviranomaisten mielivaltaisiin muutoksiin, kuten raaka-aineiden tuontitullien korotuksiin.. Stimorol sponsoroi ainakin alkuvuosina Venäjän jääkiekkomaajoukkuetta, ja Venäjän jalkapalloliigan nimenä on ollut Stimorol-liiga. Muita sponsorointikohteita 1990-luvulla olivat television säätiedotukset ja Moskovan yliopiston opiskelijatilaisuudet.

Stimorolia markkinoi vuosituhannen vaihteessa yhdysvaltalainen elintarvikejätti Kraft Foods ja sitten siitä vuonna 2012 eriytetty Mondelez International-elintarvikeyhtiö, joka piti sitä Trident-purukumin rinnakkaisbrändinä Euroopan markkinoilla. Vuonna 2022 Stimorol siirtyi muiden Mondelezin purukumimerkkien mukana uudelle omistajalle, alankomaalaiselle Perfetti Van Melle -yhtiölle.

Suomessa Stimorol oli vuonna 1977 neljänneksi myydyin purukumimerkki. Kymmenen merkin kärjessä oli sen lisäksi seitsemän kotimaista Jenkki-purukumia sekä PK ja Sor-Bits. Tuohon aikaan Stimorol sponsoroi Suomessa junioritennistä.

Stimorolia edusti Suomessa pitkään vuonna 1979 perustettu Alfmix Oy, joka toimi 1980- ja 1990-luvulla Helsingin Ala-Malmin Ormuspellossa.

Lähteet
-------

* Peter, J. Paul: *Consumer Behaviour and Marketing Strategy*. London: McGraw-Hill, 1999. Kirja Internet Archivessa (viitattu 10.9.2023).

### Viitteet

1. ↑  Peter 1999, s. 12.
2. ↑  Jobber, David: *Principles and Practice of Marketing*, s. 726. London, New York: McGraw-Hill, 1995. Kirja Internet Archivessa.
3. ↑  Purukumi Stimorol Original *Clas Ohlson*. Viitattu 10.9.2023.
4. 1 2  Wood, Darren: Mondelez International unveil rebranding of gum brand Stimorol *FoodBev Media*.  19.8.2016. Viitattu 10.9.2023.
5. ↑  Jutland, the Economic Bridge between Scandinavia and the Continent. (Advertoriaali.) *Newsweek (International, Atlantic Edition)*, 8.11.1993, 122. vsk, nro 19, s. 77. Näköislehti (Internet Archive).
6. ↑  Väänänen, Päivi: Venäläinen puree myös tanskalaisia purkkakauppiaita.  *Helsingin Sanomat*, 8.4.1997, s. 34. Näköislehti (maksullinen).
7. ↑  Peter 1999, s. 173.
8. ↑  Stimorol Packaging Design Sourcing *Springleap*. Viitattu 10.9.2023.
9. ↑  2017 Fact Sheet: Celebrating the World’s No. 1 Gum Brand *Mondelez International*.  2017. Viitattu 10.9.2023.
10. ↑  Van Rompaey, Stefan: Mondelez sells gum division to Perfetti Van Melle *RetailDetail*.  20.12.2022. Viitattu 10.9.2023.
11. ↑  Tuomi-Nikula, Jorma: Ksylitolituotteiden myrnti on nousussa.  *Helsingin Sanomat*, 29.1.1977, s. 20. Näköislehti (maksullinen).
12. ↑  Urheilutuloksia.  *Helsingin Sanomat*, 17.8.1977, s. 23. Näköislehti (maksullinen).
13. ↑  Toimihenkilöä. (Työpaikkailmoitus.) *Helsingin Sanomat*, 20.3.1988, s. 81. Näköislehti (maksullinen).